বিরাট কোহলি

বিরাট কোহলি ( ; জন্ম: ৫ নভেম্বর ১৯৮৮) একজন ভারতীয় আন্তর্জাতিক ক্রিকেটার ও ভারতীয় জাতীয় ক্রিকেট দলের প্রাক্তন অধিনায়ক। তিনি আইপিএলে রয়্যাল চ্যালেঞ্জার্স ব্যাঙ্গালোর এবং ঘরোয়া ক্রিকেটে দিল্লির হয়ে খেলেন। তাকে বিশ্বের সেরা ক্রিকেটারদের একজন এবং খেলার ইতিহাসের সর্বশ্রেষ্ঠ ব্যাটসম্যানদের একজন হিসেবে গণ্য করা হয়। তার প্রভাবশালী খেলার শৈলী এবং জনপ্রিয়তার কারণে তাকে "দ্য কিং" বলে ডাকা হয়। তিনি সমস্ত ফরম্যাটে তার ক্যারিয়ারে অসংখ্য রেকর্ডের অধিকারী। ২০২০ সালে, আন্তর্জাতিক ক্রিকেট কাউন্সিল তাকে দশকের সেরা পুরুষ ক্রিকেটার হিসাবে মনোনীত করেছিল। কোহলি ভারতের সাফল্যেও অবদান রেখেছেন, ২০১৪ থেকে ২০২২ পর্যন্ত দলের অধিনায়কত্ব করেছেন এবং ২০১১ বিশ্বকাপ এবং ২০১৩ চ্যাম্পিয়ন্স ট্রফি জিতেছেন । ভারতের হয়ে ৫০০ টিরও বেশি ম্যাচ খেলেছেন এমন চার ভারতীয় ক্রিকেটারের মধ্যে তিনিও রয়েছেন।
তিনি মাঝারি সারির ডানহাতি ব্যাটসম্যানরূপে পরিচিত। তবে, মাঝে-মধ্যে উদ্বোধনী ব্যাটসম্যান হিসেবেও ব্যাটিংয়ে নেমে থাকেন তিনি। এছাড়াও, ডানহাতে মিডিয়াম পেস বোলিং করে থাকেন। মালয়েশিয়ায় অনুষ্ঠিত ২০০৮ সালের আইসিসি অনূর্ধ্ব-১৯ ক্রিকেট বিশ্বকাপের শিরোপা বিজয়ী ভারতীয় দলের অধিনায়ক ছিলেন তিনি এবং এর কয়েকমাস পরে ১৯ বছর বয়সে শ্রীলঙ্কার বিপক্ষে ভারতের হয়ে ওয়ান ডে তে অভিষেক হয়েছিল তাঁর। তিনি শীঘ্রই ওয়ানডে তে মিডল অর্ডারে নিয়মিত হিসাবে নিজেকে প্রতিষ্ঠিত করেছিলেন এবং ২০১১ সালের বিশ্বকাপ ভারতের জয়ী দলের সদস্য ছিলেন। তিনি ২০১১ সালে টেস্ট অভিষেক করেছিলেন এবং ২০১৩ সালের মধ্যে অস্ট্রেলিয়া ও দক্ষিণ আফ্রিকার টেস্টে শতরান করে নিজেকে একজন টেস্টে ক্রিকেটার প্রমাণ করেছিলেন।
পরবর্তীকালে, তিনি অনেক পুরস্কারে পুরস্কৃত হয়েছেন, যেমন ২০১৩ সালে 'অর্জুন' পুরস্কার, ২০১৭ সালে 'পদ্মশ্রী' এবং ২০১৮ সালে ভারতের সর্বোচ্চ ক্রীড়া সম্মান "রাজীব গান্ধী খেলরত্ন" পেয়েছিলেন। ইএসপিএন দ্বারা কোহলি বিশ্বের অন্যতম বিখ্যাত অ্যাথলেট এবং ফোর্বসের অন্যতম মূল্যবান অ্যাথলেট ব্র্যান্ড হিসাবে স্থান পেয়েছেন। ২০১৮ সালে, টাইম ম্যাগাজিন কোহলিকে বিশ্বের অন্যতম ১০০ প্রভাবশালী ব্যক্তি মধ্যে একজনের আখ্যা দিয়েছিল। ২০১৭ এবং ২০১৮ সাল, পর পর দু বছর কোহলি, স্যার গারফিল্ড সোবার্স ট্রফি (আইসিসির বর্ষসেরা ক্রিকেটার) অর্জন করেছিলেন। আইসিসির টেস্ট প্লেয়ার অফ ২০১৮; ২০১২, ২০১৭ এবং ২০১৮ সালের আইসিসি ওয়ান ডে খেলোয়াড় এবং উইজডেন বিশ্বের শীর্ষস্থানীয় ক্রিকেটার ২০১৬, ২০১৭ এবং ২০১৮ সালে।
৫ নভেম্বর, ১৯৮৮ তারিখে "প্রেম" ও "সরোজ কোহলি" দম্পতির সন্তান বিরাট কোহলি দিল্লিতে জন্মগ্রহণ করেন। বাবা পেশায় আইনজীবী ছিলেন ও ২০০৬ সালে মৃত্যুবরণ করেন। তার "বিকাশ" ও "ভাবনা" নামের বড় দুই ভাই-বোন রয়েছে। বিশাল ভারতী পাবলিক স্কুল ও স্যাভিয়ের কনভেন্ট স্কুলে পড়াশোনা করেন কোহলি। তার পরিবারের ভাষ্যমতে, কোহলি তিন বছর বয়স থেকেই ক্রিকেটের প্রতি আগ্রহ দেখিয়েছিলেন। তিনি একটি ক্রিকেট ব্যাট তুলে নিয়ে তার বাবাকে বল করার অনুরোধ করতেন।
১৯৯৮ সালে পশ্চিম দিল্লি ক্রিকেট একাডেমি (WDCA) প্রতিষ্ঠিত হয়। সেই বছর ৩০ মে, প্রেম নাথ কোহলি তার ছেলেকে রাজকুমার শর্মার সাথে পরিচয় করিয়ে দেন। প্রতিবেশীদের পরামর্শে, কোহলির বাবা তার ছেলেকে একটি পেশাদার ক্রিকেট একাডেমিতে ভর্তি করার কথা ভাবেন, কারণ তারা বিশ্বাস করতেন যে তার ক্রিকেট প্রতিভা শুধু গলির ক্রিকেট খেলার চেয়ে অনেক বেশি। তার প্রতিভা থাকা সত্ত্বেও, তিনি দিল্লির অনূর্ধ্ব-১৪ দলেও স্থান পেতে পারেননি, সম্ভবত কিছু বাহ্যিক কারণে। প্রতিবেদন অনুযায়ী, প্রেম কোহলি তার ছেলেকে প্রভাবশালী ক্লাবে স্থানান্তরের প্রস্তাব পেয়েছিলেন, যা তার নির্বাচনের সম্ভাবনা নিশ্চিত করত, তবে তিনি সেই প্রস্তাবগুলি প্রত্যাখ্যান করেন। শেষ পর্যন্ত, কোহলি অনূর্ধ্ব-১৫ দিল্লি দলের মধ্যে স্থান পান। তিনি একাডেমিতে প্রশিক্ষণ নিতে থাকেন এবং একই সময়ে সুমিত ডোগরা একাডেমিতে বসুন্ধরা এনক্লেভে অনুষ্ঠিত ম্যাচগুলিতে অংশগ্রহণ করেন। তার ক্রিকেট ক্যারিয়ারকে আরও এগিয়ে নিতে, তিনি তার নবম শ্রেণীর পড়াশোনার সময় স্যাভিয়র কনভেন্ট স্কুলে ভর্তি হন।
২০০৬ সালের ১৮ ডিসেম্বর, তার বাবার মৃত্যু হয়। তার মায়ের মতে, কোহলির আচরণ তার পিতার মৃত্যুর পর স্পষ্টভাবে পরিবর্তিত হয়েছিল। তিনি ক্রিকেটকে নতুনভাবে সিরিয়াসভাবে নেন, খেলার সময়কে অগ্রাধিকার দেন এবং সম্পূর্ণরূপে খেলাধুলায় নিজেকে উৎসর্গ করেন। কোহলির পরিবার ২০১৫ সাল পর্যন্ত মীরা বাগ, পশ্চিম বিহার,দিল্লিতে বসবাস করেছিল, এরপর তারা গুরুগ্রামে স্থানান্তরিত হয়।
১৮ আগস্ট, ২০০৮ তারিখে শ্রীলঙ্কার বিপক্ষে একদিনের আন্তর্জাতিক ক্রিকেটে অভিষিক্ত হন কোহলি।
এছাড়াও, বাংলাদেশ-ভারত-শ্রীলঙ্কায় যৌথভাবে অনুষ্ঠিত ২০১১ সালের বিশ্বকাপ ক্রিকেটের শিরোপা বিজয়ী দলের অন্যতম সদস্য ছিলেন তিনি।
২০১৩ সালে প্রথমবার তিনি ওয়ান ডে ব্যাটসম্যানদের আইসিসি র‌্যাঙ্কিংয়ের প্রথম স্থানে পৌঁছে যান, টি-টোয়েন্টি ফরম্যাটেও কোহলি সাফল্য এসেছে এবং আইসিসি ওয়ার্ল্ড টি-টোয়েন্টিতে দু-দুবার তিনি ম্যান অফ দ্য টুর্নামেন্ট হয়েছিলেন (২০১৪ এবং ২০১৬ সালে)। ২০১৪ সালে মহেন্দ্র সিং ধোনির টেস্ট অবসর গ্রহণের পর কোহলি ওয়ানডে দলের সহ-অধিনায়ক নিযুক্ত হয়ে টেস্ট অধিনায়কত্বের দায়িত্ব পান। ২০১৭ সালের প্রথম দিকে, ধোনি অধিনায়ক পদ থেকে পদত্যাগ করার পরে তিনি ওয়ানডেতেও অধিনায়ক হন। ওয়ানডে ক্রিকেটে সবচেয়ে দ্রুততম ব্যাটসম্যান হিসেবে ১০,০০০ এবং ১১,০০০ রানের রেকর্ডটি তারই করা, যথাক্রমে ২০৫ ও ২২২ রান করে ছিলেন। বর্তমানে, ভারতের আন্তর্জাতিক ক্রিকেটের সকল স্তরে মহেন্দ্র সিং ধোনি’র পরিবর্তে তিনি অধিনায়কের দায়িত্ব পালন করছেন। তিনি বর্তমানে বিশ্বের অন্যতম সেরা ব্যাটসম্যান হিসাবে বিবেচিত। এছাড়াও তিনি ইন্ডিয়ান প্রিমিয়ার লিগে (আইপিএল) রয়্যাল চ্যালেঞ্জার্স ব্যাঙ্গালোর হয়ে খেলেন, এবং ২০১৩ সাল থেকে দলের অধিনায়ক ছিলেন। অক্টোবর ২০১৭ সাল থেকে তিনি বিশ্বের শীর্ষস্থানীয় ওয়ান ডে ব্যাটসম্যান এবং টেস্ট র‌্যাঙ্কিংয়ে বর্তমানে দ্বিতীয় অবস্থানে রয়েছেন। ভারতীয় ব্যাটসম্যানদের মধ্যে কোহলির সেরা টেস্ট রেটিং (৯৩৭ পয়েন্ট), ওয়ানডে রেটিং (৯১১ পয়েন্ট) এবং টি ২০ রেটিং (৮৯৭ পয়েন্ট) রয়েছে।
টেস্ট ক্রিকেটে অভিষেক ঘটে ধোনির অধিনায়কত্বে ২০১১ সালে ওয়েস্ট ইন্ডিজের বিরুদ্ধে কিংস্টনে ঘূর্ণি পিচে । রাহুল দ্রাবিড়, ভিভিএস লক্ষ্মণ এর সাথে মধ্যম ক্রমে তিনি ব্যাটিং করেন।
ঘরের মাঠে ওয়েস্ট ইন্ডিজ-এর বিরুদ্ধে তৃতীয় টেস্টে যুবরাজ সিং-এর পরিবর্তে প্রথম একাদশে স্থান পান। দুই ইনিংসেই অর্ধ শত রান করেন। মাত্র ১ রানের জন্যে ম্যাচটি ড্র হয়।
২০১১/১২ মৌসুমে অস্ট্রেলিয়া সফরে ভারতীয় দলের ব্যাপক বিপর্যয় ঘটে। সেখানে জ্যেষ্ঠ খেলোয়াড়গণ ব্যর্থ হলেও কোহলি অস্ট্রেলিয়ার বিপক্ষে অ্যাডিলেডে তার প্রথম শতক করেন।
২০১৪ র ইংল্যান্ড সফরে সেরকম ভালো প্রদর্শন করতে পারেননি। ১০টি ইনিংস খেলে মাত্র ১৩৪ রান করেন, সর্বোচ্চ ৩৯। ভারত ১-৩ ব্যাবধানে সিরিজ হারে।
২০১৮ ইংল্যান্ড সফরে ব্যাক্তিগতভাবে ভালো খেলেন, যদিও দল ১-৪ ব্যাবধানে সিরিজে পরাজিত হন।
২০১৮-১৯ অস্ট্রেলিয়া সফরে ভালো খেলেন, দল ২-১ ব্যাবধানে সিরিজ জেতে ।
২০২০ থেকে পরপর নিউজিল্যান্ড, অস্ট্রেলিয়া, ইংল্যান্ড, দক্ষিণ আফ্রিকা সফরে কার্যত শতক শুন্য থেকেছেন। নিউজিল্যান্ড ও দক্ষিণ আফ্রিকা সফরে দল পরাজিত হয়।  তার ব্যাটিং নিয়ে বিস্তর সমালোচনা হতে থাকে।
বিরাট কোহলি টেস্ট ক্রিকেট থেকে অবসরের কথা ঘোষণা করেন ১২ মে ২০২৫ তারিখে।
২০১৩ সাল থেকে কোহলি বলিউডের অভিনেত্রী অনুষ্কা শর্মার সাথে প্রেমের সম্পর্কে জড়ান৷ তাদের সম্পর্ক নিয়ে গণমাধ্যমে গুঞ্জন শোনা যেত। তারা ২০১৭ সালের ১১ ডিসেম্বর ইতালিতে বিবাহ বন্ধনে আবদ্ধ হন।
কোহলি স্বীকার করেন যে তিনি কুসংস্কারে বিশ্বাসী। তিনি হাতে একটি কালো রিস্টব্যান্ড পরতেন। এর পূর্বে তিনি যে গ্লোভস পরে রান পেয়েছিলেন সেই গ্লোভস জোড়া পরে মাঠে নামতেন।
২০২১ সালের ১১ জানুয়ারি বিকালে বিরাট কোহলি প্রথম সন্তানের পিতা হন। তার মেয়ের নাম রাখা হয় ভামিকা কোহলি। 
সারা বিশ্বেই বিশেষ করে ভারতে বিরাট কোহলির ব্যাপক জনপ্রিয়তার জন্যে "সুপার ভি" নামে একটি কার্টুনও তৈরি করা হয়েছে তাকে নিয়ে। 
কোহলির দ্বিতীয় প্রিয় খেলা হল ফুটবল। ২০১৪ সালে তিনি ইন্ডিয়ান সুপার লিগের ক্লাব এফসি গোয়ার সহ-মালিকানা গ্রহণ করেন। তিনি বলেন যে তিনি তার "ফুটবলের প্রতি আগ্রহ" থেকে ক্লাবটিতে বিনিয়োগ করেন এবং চান "ভারতে ফুটবল বিকাশ লাভ করুক"। তিনি আরও বলেন, "এটি আমার কাছে ভবিষ্যতের জন্য একটি ব্যবসায়িক বিনিয়োগ। ক্রিকেট আজীবন খেলে যেতে পারব না, তাই আমি অবসরের পর সকল সুযোগ জিইয়ে রাখছি।"
কোহলির মোট সম্পদের পরিমাণ প্রায় ৩৮২ কোটি টাকা। ফোর্বস সাময়িকীর চোখে ব্র্যান্ডমূল্যে কোহলি এগিয়ে আছেন লিওনেল মেসির চেয়েও। মেসির অবস্থান নয়ে, কোহলির সাত। বছরে তার আয় প্রায় ১২১ কোটি টাকা। আইপিএল খেলার বিনিময়ে প্রতি বছর রয়্যাল চ্যালেঞ্জার্স বেঙ্গালুরুর কাছ থেকে ১৬ কোটি টাকা বেতন নেন। বান্দ্রায় ৯ কোটি টাকার ফ্ল্যাট আছে। কোহলি ১৮ ব্র্যান্ডের প্রচার করেন। এক দিনের বিজ্ঞাপনের জন্য কোহলি প্রায় পাঁচ কোটি টাকা নেন।
২০২৫ সালের এক তথ্য অনুসারে বিরাট কোহলির মোট সম্পত্তির পরিমাণ ভারতীয় মুদ্রায় প্রায় ১ হাজার ৫০ কোটি টাকা।
২০১২ সালে আইসিসির বর্ষসেরা একদিনের ক্রিকেটার হিসেবে আইসিসি পুরস্কার লাভের মর্যাদা লাভ করেন কোহলি। ২০১৬ সালে উইজডেন কর্তৃক বিশ্বের শীর্ষস্থানীয় ক্রিকেটারের মর্যাদা পান।
কোহলি ২০১৭ এবং ২০১৮ সালে জিতেছেন বর্ষসেরা ক্রিকেটারের স্যার গারফিল্ড সোবার্স ট্রফি। এর মধ্যে ২০১৮ সালে একই সঙ্গে আইসিসি বর্ষসেরা টেস্ট এবং ওয়ানডে ক্রিকেটার হয়েছেন যা ইতঃপূর্বে আর কেউ হতে পারেন নি।
২০১৮ সালে রাজীব গান্ধী খেলরত্ন পুরস্কার পান যা ভারতের সর্বোচ্চ অসামরিক ক্রীড়া সম্মান। টেন্ডুলকার ও ধোনির পর তৃতীয় ক্রিকেটার হিসেবে এই সম্মান লাভ করেন। 
২০১৪ সালে মার্টিন ক্রো টেস্ট ক্রিকেটের তরুণ চার ফ্যাবের অন্যতম হিসেবে জো রুট, কেন উইলিয়ামসন ও স্টিভ স্মিথের সাথে তাকেও অন্তর্ভুক্ত করেন।
২৮.https://www.espncricinfo.com › ... Virat Kohli Records, Test match, ODI, T20, IPL international batting ... সংগ্রহের তারিখ ১৩ অক্টোবর,২০২২